ศูนย์การแพทย์เขาหลัก เปิดให้บริการ 3 ปี เพิ่มอัตรารอดชีวิตผู้ป่วยวิกฤตทางทะเลได้เป็นร้อยละ 98
นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวในการลงพื้นที่เยี่ยมศูนย์การแพทย์เขาหลัก (Andaman Hub Medical Center) จังหวัดพังงา ว่า รัฐบาลพร้อมแล้วในการเปิดประเทศ เปิดเศรษฐกิจ การลงพื้นที่วันนี้เพื่อดูพื้นที่ว่ามีปัญหา หรือมีสิ่งได้ที่จะส่งเสริมเข้าสู่การพิจารณาของคณะรัฐมนตรีในครั้งนี้ ซึ่งความพร้อมรัฐอย่างเดียวไม่ได้ ต้องอยู่ที่ความร่วมมือกันของพื้นที่ เพื่อช่วยกันดึงนักท่องเที่ยวให้กลับมาใช้จ่ายให้ได้ ที่สำคัญต้องฉีดวัคซีนให้ครบตามมาตรฐานความปลอดภัย ที่กระทรวงสาธารณสุขแนะนำ ตั้งเป้าหมายร่วมกันคือ ทำให้สงกรานต์ปีหน้าได้กลับมาฉลองอย่างเต็มที่ ด้าน นพ.สงกรานต์ จันทร์มุนี ผู้อำนวยการโรงพยาบาลตะกั่วป่า ดูแลศูนย์การแพทย์เขาหลัก กล่าวว่า ตั้งแต่เปิดศูนย์ฯ ปี 2561 อัตรารอดชีวิตในผู้ป่วยวิกฤติและเร่งด่วน จากร้อยละ 76 ค่อยๆ ดีขึ้นจนปี 2564 เพิ่มเป็นร้อยละ 98 เนื่องจากมีการประสานงานทำเป็นทีมกับทุกเครือข่ายมีอาสาสมัครทางทะเล ติดตั้งเครื่องกระตุกหัวใจไฟฟ้าอัตโนมัติ (AED) ช่วยให้ขนส่งผู้ป่วยผู้บาดเจ็บจากหมู่เกาะเข้าโรงพยาบาลบนฝั่ง จากต้องใช้เวลา 2-3 ชม.เหลือไม่เกิน 1.2 ชม. ซึ่งมีความปลอดภัยมากขึ้น ช่วยสร้างความเชื่อมั่นแก่นักท่องเที่ยว